钦定古今图书集成/明伦汇编/闺媛典/第039卷 > 《曹娥碑》后汉·邯郸淳
## 钦定古今图书集成/明伦汇编/闺媛典/第039卷 > 《曹娥碑》后汉·邯郸淳

孝女曹娥者，上虞曹旴之女也。其先与周同祖，末胄
荒沈，爰玆适居。旴能抚节按歌，婆娑乐神。以汉安二
年五月时迎伍君，逆涛而上，为水所淹，不得其尸。娥
年十四，号慕思旴，哀吟泽畔，旬有七日，遂自投江死。
经五日，抱父尸出。以汉安迄于元嘉元年，青龙在辛
卯，莫之有表。度尚设祭诔之辞曰：“郁伊孝女，奕奕之”
姿。偏其反而，令色孔仪。窈窕淑女，巧笑倩兮。宜其家
室，在洽之阳。大礼未施，嗟丧慈父。彼苍伊何？无父孰
怙？诉申告哀，赴江永号，视死如归。是以渺然轻绝，投
入沙泥。翩翩孝女，载沈载浮。或泊州渚，或在中流。或
趋湍濑，或逐波涛。千夫失声，悼痛万馀。观者填道，云
集路衢。泣泪掩涕，惊恸国都。是以哀姜哭市，杞崩城
隅，或有克面引镜，剺耳用刀，坐台待水，抱树而烧。于
戏孝女，德茂此畴何者大国，防礼自修，岂况庶贱，露
屋草茅，不扶自直，不镂自雕，越梁过宋，比之有殊，哀
此贞厉，千载不渝。辞曰：“名勒金石，质之乾坤，岁数历
祀，立庙起坟。光于后土，显昭天人。生贱死贵，利之义
门。何怅华落飘零，早”分葩艳。窈窕永世，配神若尧二
女，为湘夫人。时效髣髴，以昭后昆。